Ֆեդերիկո Կիեզա

**Ֆեդերիկո Կիեզա** (, ), իտալացի պրոֆեսիոնալ ֆուտբոլիստ։ Ներկայումս հանդես է գալիս անգլիական Լիվերպուլ ֆուտբոլային ակումբի և Իտալիայի ազգային հավաքականի կազմում։ Խաղում է աջ վինգերի դիրքում։

## Ակումբային կարիերա
### Ֆիորենտինա
Կիեզան Ֆիորենտինայի ակադեմիայի սան է։ Իր առաջին պրոֆեսիոնալ պայմանագիրը կնքեց 2016 թվականի փետրվարին։ Իր դեբյուտը նշեց 2016 թվականի օգոստոսի 20-ին՝ Յուվենտուսի դեմ խաղում։ Իր առաջին հանդիպումը Եվրոպայի Լիգայում անցկացրեց սեպտեմբերի 29-ին՝ Ղարաբաղ Աղդամի դեմ խաղում։ Իր առաջին գոլը պրոֆեսիոնալ կարիերայում խփեց դեկտեմբերի 8-ին՝ Ղարաբաղի դեմ պատասխան խաղում՝ հանդիպման վերջնամասում հեռացվելով խաղադաշտից։ 2017 թվականի հունվարի 14-ին նա երկարաձգեց պայմանագիրը ակումբի հետ մինչև 2021 թվականը։ Հունվարի 21-ին՝ Կիևոյի դեմ խաղում իտալացին խփեց իր առաջին գոլը Սերիա A-ում։ Նա գոլ հեղինակեց նաև հաջորդ՝ Ջենոայի դեմ խաղում։ Ֆիորենտինայի առաջին թիմի կազմում իր առաջին մրցաշրջանում Կիեզան անցկացրեց 34 հանդիպում բոլոր մրցաշարերում՝ դառնալով 5 գոլի ու 4 գոլային փոխանցման հեղինակ։

2017-18 մրցաշրջանում իր առաջին գոլը Կիեզան խփեց սեպտեմբերի 16-ին՝ Բոլոնյայի դեմ խաղում։ Նոյեմբերի 19-ին՝ ՍՊԱԼ-ի դեմ խաղում նա դարձավ գոլի հեղինակ՝ փրկելով իր թիմին պարտությունից։ 2018 թվականի փետրվարի 4-ին Կիեզան գոլ խփեց Բոլոնյայի դեմ խաղում՝ հաղթանակ պարգևելով Ֆիորենտինային։ Ապրիլի 3-ին՝ Ուդինեզեի դեմ խաղում Կիեզան դուբլ հեղինակեց՝ օգնելով իր թիմին հաղթել 2-0 հաշվով։ Այս մրցաշրջանում Կիեզան մասնակցեց 38 հանդիպման՝ դառնալով 6 գոլի և 9 գոլային փոխանցման հեղինակ, ինչից հետո նրանով սկսեցին հետաքրքրվել խոշոր ակումբները, մասնավորապես՝ Լիվերպուլը, Մանչեսթեր Յունայթեդը, Մանչեսթեր Սիթին, Ռոման, Ինտերը, ինչպես նաև՝ Նապոլին, Չելսին և Տոտենհեմը։

Ֆիորենտինայի ավագի թևկապով Կիեզան առաջին անգամ խաղադաշտ դուրս եկավ 2018 թվականի նոյեմբերի 25-ին՝ Բոլոնյայի դեմ խաղում։ Դեկտեմբերի 22-ին իտալացին խփեց Միլանի դեմ հանդիպման միակ գնդակը՝ 1-0 հաշվով հաղթանակ պարգևելով իր թիմին։ 2019 թվականի հունվարի 13-ին նա դուբլի հեղինակ դարձավ Իտալիայի գավաթի Տորինոյի դեմ հանդիպման վերջին րոպեներին, իսկ հանդիպումն ավարտվեց 2-0 հաշվով։ Հունվարի 27-ին Կիեզան 2 գոլ խփեց Կիևոյի դեմ խաղում։ Հունվարի 30-ին նա հեթ-տրիկ ձևակերպեց Իտալիայի գավաթի Ռոմայի դեմ խաղում՝ օգնելով Ֆիորենտինային հաղթել 7-1 հաշվով։ Փետրվարի 27-ին Կիեզան գոլի և գոլային փոխանցման հեղինակ դարձավ Իտալիայի գավաթի կիսաեզրափակչի Ատալանտայի դեմ խաղում։ 2018-19 մրցաշրջանում նա անցկացրեց 41 հանդիպում՝ դառնալով 12 գոլի և 5 գոլային փոխանցման հեղինակ։

2019 թվականի սեպտեմբերի 22-ին Կիեզան 2 գոլային փոխանցման հեղինակ դարձավ Ատալանտայի դեմ խաղում, իսկ հանդիպումն ավարտվեց 2-2 հաշվով։ Սեպտեմբերի 25-ին իտալացին գոլ խփեց Սամպդորիայի դեմ խաղում՝ օգնելով Ֆիորենտինային հաղթել 2-1 հաշվով։ Սեպտեմբերի 29-ին նա գոլային փոխանցում տվեց Ֆրանկ Ռիբերիին և 11-մետրանոց հարված վաստակեց Միլանի դեմ խաղում։

## Միջազգային կարիերա
Կիեզան ներկայացրել է Իտալիան տարբեր տարիքային երիտասարդական հավաքականերում։ Իտալիայի Մ21 հավաքականի կազմում իր դեբյուտը նշեց 2017 թվականի մարտի 23-ին՝ Լեհաստանի դեմ խաղում՝ այս խաղում գոլային փոխանցում տալով Լորենցո Պելեգրինիին։ Հունիսին նա երիտասարդական հավաքականի հետ մասնակցեց Եվրոպայի առաջնությանը, իսկ Իտալիան դուրս մնաց կիսաեզրափակչից։ 2019 թվականին Կիեզան կրկին մասնակցեց Եվրոպայի Մ21 առաջնությանը՝ անցկացնելով 3 հանդիպում և դառնալով 3 գոլի հեղինակ, սակայն Իտալիան դուրս մնաց մրցաշարի խմբային փուլից։

Իտալիայի ազգային հավաքական Կիեզան առաջին անգամ հրավիրվեց 2018 թվականի մարտին՝ Անգլիայի և Արգենտինայի դեմ խաղերի համար։ Իր դեբյուտը ազգային հավաքականում նշեց մարտի 23-ին՝ մեկնարկային կազմում խաղադաշտ դուրս եկավ Արգենտինայի դեմ ընկերական խաղում։ Մարտի 27-ին՝ Անգլիայի դեմ խաղում նա գոլային փոխանցում տվեց Լորենցո Ինսինյեին, ով փրկեց Իտալիային պարտությունից։ Իր առաջին գոլը Իտալիայի հավաքականի կազմում Կիեզան խփեց 2019 թվականի նոյեմբերի 18-ին՝ Հայաստանի դեմ խաղում՝ այս խաղում դառնալով նաև 2 գոլային փոխանցման հեղինակ և օգնելով Իտալիային հաղթել 9-1 հաշվով։

## Կարիերայի վիճակագրություն
### Ակումբային վիճակագրություն
*2020 թվականի հունվարի 17-ի դրությամբ*

### Միջազգային վիճակագրություն
*2020 թվականի հունվարի 17-ի դրությամբ*

### Միջազգային գոլեր

## Ծանոթագրություններ

## Արտաքին հղումներ
* Կիեզայի պաշտոնական Ֆեյսբուքի էջը
* Կիեզայի պաշտոնական Տվիտերի էջը
* Կիեզայի պաշտոնական Ինստագրամի էջը
* Կիեզան transfermarkt-ում
* Կիեզան soccerbase.com-ում
* Կիեզան WhoScored.com կայքում
* Կիեզան Սերիա A-ի պաշտոնական կայքում 
* Կիեզան ՈՒԵՖԱ-ի պաշտոնական կայքում

Կատեգորիա:Իտալացի ֆուտբոլիստներ
Կատեգորիա:Իտալիայի հավաքականի ֆուտբոլիստներ
Կատեգորիա:ՈՒԵՖԱ Եվրո 2020-ի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Տղամարդկանց ֆուտբոլի հարձակվողներ
Կատեգորիա:Ֆիորենտինայի ֆուտբոլիստներ
Կատեգորիա:Յուվենտուսի ֆուտբոլիստներ
Կատեգորիա:ՈՒԵՖԱ Եվրո 2024-ի ֆուտբոլիստներ
Կատեգորիա:Ֆուտբոլի Եվրոպայի չեմպիոններ